**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ**

**07 ДУГААР САРЫН 05-НЫ ӨДӨР /МЯГМАР ГАРАГ/-ИЙН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл: | 1-2 |
| 2 | Хуралдааны дэлгэрэнгүй тэмдэглэл | 3-6 |
|  | Нэг.Газрын багц хуулиуд Газрын ерөнхий хуулийн шинэчилсэн найруулгын төсөл, Газрын төлбөрийн тухай хуулийн шинэчилсэн найруулгын төсөл, Кадастрын тухай хуулийн шинэчилсэн найруулгын төсөл, Нийгмийн зайлшгүй хэрэгцээг үндэслэн газар чөлөөлөх тухай хуулийн төсөл, Монгол Улсын иргэнд газар өмчлүүлэх тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд /Засгийн газар 2022.06.17-ны өдөр өргөн мэдүүлсэн, хэлэлцэх эсэх/ | 3-6 |

***Монгол Улсын Их Хурлын 2022 оны хаврын ээлжит чуулганы***

***Байгаль орчин, хүнс, хөдөө аж ахуйн байнгын хорооны***

***07 дугаар сарын 05-ны өдөр /Мягмар гараг/-ийн***

***хуралдааны товч тэмдэглэл***

Байгаль орчин, хүнс, хөдөө аж ахуйн байнгын хорооны дарга Х.Болорчулуун ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 15 гишүүн хүрэлцэн ирж, 78.9 хувийн ирцтэйгээр хуралдаан 11 цаг 18 минутад Төрийн ордны “Үндсэн хууль” танхимд эхлэв.*

*Эмнэлгийн чөлөөтэй: О.Цогтгэрэл.*

***Нэг.Газрын багц хуулиуд Газрын ерөнхий хуулийн шинэчилсэн найруулгын төсөл, Газрын төлбөрийн тухай хуулийн шинэчилсэн найруулгын төсөл, Кадастрын тухай хуулийн шинэчилсэн найруулгын төсөл, Нийгмийн зайлшгүй хэрэгцээг үндэслэн газар чөлөөлөх тухай хуулийн төсөл, Монгол Улсын иргэнд газар өмчлүүлэх тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд*** */Засгийн газар 2022.06.17-ны өдөр өргөн мэдүүлсэн,* ***хэлэлцэх эсэх****/*

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Баярсайхан, Г.Баяртуяа, Б.Төгсцэнгэл, мөн газрын Байнгын хорооны асуудал хариуцсан хэлтсийн Байгаль орчин, хүнс, хөдөө аж ахуйн байнгын хороо хариуцсан ахлах зөвлөх Н.Наранцогт, референт С.Дунжидмаа нар байлцав.

Хэлэлцэх асуудалтай холбогдуулан Улсын Их Хурлын гишүүн Г.Тэмүүлэн, Г.Дамдинням, Н.Ганибал, Б.Бат-Эрдэнэ нар үг хэлж, хуулийн төслүүдийн хэлэлцэх эсэх асуудлыг хойшлуулах горимын санал гаргав.

**Х.Болорчулуун:** Улсын Их Хурлын Г.Тэмүүлэн нарын гишүүдийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 6

Бүгд: 16

62.5 хувийн саналаар горимын санал дэмжигдлээ.

Газрын багц хуулиуд Газрын ерөнхий хуулийн шинэчилсэн найруулгын төсөл, Газрын төлбөрийн тухай хуулийн шинэчилсэн найруулгын төсөл, Кадастрын тухай хуулийн шинэчилсэн найруулгын төсөл, Нийгмийн зайлшгүй хэрэгцээг үндэслэн газар чөлөөлөх тухай хуулийн төсөл, Монгол Улсын иргэнд газар өмчлүүлэх тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийн хэлэлцэх эсэх асуудлыг хойшлуулав.

Байнгын хорооны хуралдаанаар 1 асуудал хэлэлцэв.

*Хуралдаан 12 минут үргэлжилж, 19 гишүүнээс 18 гишүүн хүрэлцэн ирж, 94.7 хувийн ирцтэйгээр 11 цаг 30 минутад өндөрлөв.*

**Тэмдэглэлтэй танилцсан**:

БАЙГАЛЬ ОРЧИН, ХҮНС,

ХӨДӨӨ АЖ АХУЙН БАЙНГЫН

ХОРООНЫ ДАРГА Х.БОЛОРЧУЛУУН

**Тэмдэглэл хөтөлсөн**:

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ**

**07 ДУГААР САРЫН 05-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Х.Болорчулуун:** Байнгын хорооны эрхэм гишүүдийн энэ өдрийн амар амгаланг айлтгая. Байнгын хорооны гишүүдийн ирц 78.9 хувьтай бүрдсэн тул Байгаль орчин, хүнс, хөдөө аж ахуйн байнгын хорооны 2022 оны 7 дугаар сарын 5-ны өдрийн хуралдаан нээснийг мэдэгдье. Хуралдаанаар хэлэлцэх асуудлыг танилцуулъя.

Хэлэлцэх асуудал

1.Газрын ерөнхий хуулийн шинэчилсэн найруулгын төсөл, Засгийн газар 2022 оны 6 сарын 17-ны өдөр өргөн мэдүүлсэн, хэлэлцэх эсэх асуудал

2.Кадастрын тухай хуулийн шинэчилсэн найруулгын төсөл, Засгийн газар мөн өдөр өргөн мэдүүлсэн, хэлэлцэх эсэх

3.Монгол Улсын иргэнд газар өмчлүүлэх тухай хуулийн шинэчилсэн найруулгын төсөл, Засгийн газар 2022 оны 6 сарын 17-ны өдөр өргөн мэдүүлсэн, хэлэлцэх эсэх

4.Нийгмийн зайлшгүй хэрэгцээг үндэслэн газар чөлөөлөх тухай хуулийн төсөл, Засгийн газар 2022 оны 6 сарын 17-ны өдөр өргөн мэдүүлсэн, хэлэлцэх эсэх

5.Газрын төлбөрийн тухай хуулийн шинэчилсэн найруулан төсөл, Засгийн газар 2022 оны 6 сарын 17-ны өдөр өргөн мэдүүлсэн, хэлэлцэх эсэх.

Хэлэлцэх асуудалтай холбоотой саналтай гишүүн байна уу? Тэмүүлэн гишүүн.

**Г.Тэмүүлэн:** Энэ Газрын ерөнхий хуулийн шинэчилсэн найруулгын төсөлтэй холбогдуулаад хэд хэдэн төслүүд орж ирж байна. Кадастрын тухай хуулийн шинэчилсэн найруулгын төсөл, газрын төлбөр, нийгмийн зайлшгүй хэрэгцээг урьдчилсэн газар чөлөөлөх тухай гээд. Газрын харилцааны тухай асуудал бол өөрөө их чухал асуудал, өргөн хүрээтэй асуудал. Тэгэхээр бид нар зөвхөн зүгээр нэг зуслангийн эдэлбэр газраас авхуулаад бэлчээр хүртэлх энэ хот, төвлөрсөн суурьшил гэдэг юм уу, хөдөө орон нутгийн асуудал гээд бүх л газар нутаг бол хамаарч байх асуудал. Тэгэхээр бид нар энэ асуудал дээр их л нухацтай, асуудалд хандмаар байна л гэж харах гээд байгаа юм. Засгийн газар 17-нд өргөн мэдүүлсэн гэсэн боловч яг өнөөдрийг хүртэлх D.parliament-аар бол байршаагүй байна. Тэгэхээр яг энэ чухал асуудал дээр. нухацтай асуудал дээр гишүүд үнэндээ бол мэдээллээр хангагдаагүй байна. Энийг одоо цахимаар авч үзэх боломж бололцоо бол тааруухан байна. Дөнгөж сая л энэ цаасаар нь гар дээрээ авлаа.

Тэгэхээр би зарчмын хувьд бол бид нар 2022 оны хаврын чуулган дуусах гэж байна. Маргааш хаврын чуулган хаана. Тэгэхээр дөнгөж 2-хон хоногийн өмнө энэ асуудлыг хэлэлцээд ингэж хэлэлцсэн болж орхих шаардлага байгаа юм уу? Энэ чухал асуудлыг, магадгүй нухацтай үзээд ирэх намрын чуулганаар хэлэлцэх эсэхийг нь шийдээд ажлын хэсгээ байгуулаад ингээд ажиллаад явах нь зөв байх гэж хараад байгаа юм. Тэгээд бид нар үнэндээ өнөөдөр гар дээр авсан материал дээр ярих, хөөрөх зүйл ч байхгүй байна. Үзсэн харсан, танилцсан зүйл ч байхгүй байгаад байна. Тэгэхээр тулгаж орж ирж байгаа асуудалд бол би бас болохгүй байх гэж харж байгаа юм.

**Х.Болорчулуун:** Газар бол бүх юмны үндэс. Тэгэхээр Газрын хууль бол үнэхээр суурь хууль. Энийг сайн хэлэлцэж батлах ёстой. Улсын Их Хурлын гурван Байнгын хороогоор энэ хуулийг хэлэлцэж байгаа. Хэлэлцэх эсэхийг шийднэ. Эдийн засгийн байнгын хороо, Хууль зүйн байнгын хороо, манай үндсэн Байнгын хороо. Тэр хоёр Байнгын хороо бол саналаа манай Байнгын хороонд ирүүлнэ. Энийг даргын зөвлөл дээр хэлэлцэх эсэх асуудлыг нь хэлэлцээд нээчихье гэж тогтсон байгаа юм.

Хоёрдугаарт, D.parliament-ын бүртгэл дээр бүртгээд бүр 700 гаруй зүйл заалтаар бүртгэж байгаа гэсэн. Тэр бол тусдаа асуудал. Ямар ч байсан бид нар хэлэлцэх эсэхийг нь шийдээд энэ хуулиа нээчихсэн нь дээр гэж бодож байна. Дамдинням гишүүний микрофон.

**Г.Дамдинням:** Би бол бас Тэмүүлэн гишүүнтэй санал нэг байна шүү дээ, дарга аа. Ер нь бол одоо хамгийн чухал хууль шүү дээ. Тэгээд хамгийн чухал ийм том таван багц хуулийг ийм яаруу сандруу, гишүүд ямар ч мэдээлэл байхгүй. Өнөө өглөө ороод ирэхэд л ширээн дээр тавьчихсан байгаа байхгүй юу. Тэгээд шинэ журам бид нар бас гаргаж ирсэн. D.parliament дээр тавьж олон нийтийн саналыг авч байж хэлэлцэж байх ёстой. Энэ чинь бас нэг сар тавигдах ёстой. D.parliament дээр ч ороогүй байна. Тэгээд хэлэлцэх асуудлаас хасчихсан нь дээр байх аа. Яаруу сандруу юм хийж байхаар, гишүүд бас мэдээлэлтэй болно биз. Тэгэхгүй бол одоо энэ чинь чуулган завсарлах гэж байна. Тэгээд хэдүүлээ эд нарыг намрын чуулганаар аажуу уужуу ярьсан нь дээр ээ. Тэгээд зун энэ хүмүүс бас энэ хуультайгаа танилцана биз. Хэлэлцэх асуудлаас хасаж, хойшлуулсан нь дээр байх л гэсэн байр суурьтай байна даа. Хасъя гэсэн санал гаргаад л тэгээд санал хураачихъя.

**Х.Болорчулуун:** Ганибал гишүүн.

**Н.Ганибал:** Гишүүдтэй санал нэг байна. Ер нь 2000 онд Газрын тухай хууль багц хууль нэг хэлэлцэгдэх гэж орж ирээд, 2005 онд бас нэг хэлэлцэх гэж орж ирээд. Тэгээд өнөөдрийг хүртэл хойш нь тавигдаад хэлэлцэгдээгүй явж байгаа. Ер нь Газрын тухай хууль орж ирэнгүүт нийгэмд маш их тийм талцал бий болгодог, асуудлуудыг маш хурцадмал байдалд очдог шүү. Тэгэхээр хэлэлцэх эсэх асуудал гэдэг маань өөрөө энэ хуулийн мөн чанарыг хэлэлцэж энийг Их Хурлын гишүүдийн байр сууриа илэрхийлэх ийм боломжид байдаг. Энэ боломжийг өнөөдөр ингээд мэдээлэлгүйгээр хийнэ гэхээр цаашаа энэ хууль чинь явахгүй.

Хоёрт нь, ний нуугүй хэлэхэд танай мөрийн хөтөлбөрт ч байгаа байх. Ардын намынхан маань энэ дээр маш нухацтай хандахгүй бол энэ хууль өөрөө батлагдахгүй муу үр дагавар үүсэх байхгүй юу. Хэрэв хууль батлагдахгүй гэхээр өнөөдөр нийгэмд хүлээлтэд орчихсон байгаа нөгөө маш олон маргаанууд байгаа, бэлчээрийн асуудал байгаа, уул уурхай, мал аж ахуй, газар тариалангийн хоорондын зөрчлүүд байдаг. Тусгай хамгаалалттай отрын бүс нутаг гээд. Энэ болгон дээр бид бүхэн өнөөдөр бас хариултаа өгөх цаг нь мөн байхгүй юу. Уг нь мөн. Тэгэхгүй болохоор өнөөдөр ямар нэгэн аймаг, сум, энэ газрын албадууд маань газар олголтоо ч хийж чадахаа байсан. Энэнийхээ үр дагаврыг ашиглаж чаддаггүй ийм байдлыг л одоо цэгцлэх ёстой. Тэгэхдээ өнөөдөр энд хуудуутай хандах юм бол бид нар энэ хуулиа баталж чадахгүйгээрээ эргээд л энэ маргаантай асуудал өнөөдөр Монгол Улсын нэг том асуудал хэвээрээ үлдэх ийм боломж бий болчихно.

Тийм учраас хэлэлцэх эсэх асуудал дээр гишүүд маш их мэдээлэлтэйгээр орж ирээд байр сууриа илэрхийлээд нэгдсэн бодол санаатайгаар энэ хууль батлагдаасай гэдэг үүднээс өнөөдөр энэ хэлэлцэх асуудлыг наадмаас өмнө хоёрхон хоногийн дотор хэлэлцэх эсэхийг нь авч явна гэдэг бол өөрөө буруу гэдгийг бас хэлье.

**Х.Болорчулуун:** Би ярья. Энэ 17-ны өдөр өргөн мэдүүлсэн, гурав хоногийн дараа 20-нд цаасаар гишүүдэд тараасан байгаа. Бас “парламент.мн” дээр бас байршуулсан байгаа. Тэрнээс биш яг өнөөдөр өгөөд өнөөдөр яаж байгаа эд биш шүү гэдгийг бас гишүүд ойлгох хэрэгтэй. Гэхдээ хэлэлцэх эсэх асуудлыг олонхоороо шийднэ. Их Хурлын хуралдааны дэгийн тухай хуулийн 13.5-аар заасан байгаа. Санал гаргасан гишүүний саналаар горимын санал гаргаж болгож болно гээд. Тэгэхээр бүгдээрээ хэлэлцэх үү, эсхүл яах вэ гэдэг асуудлаа бол одоо горимын саналаар шийдчихье гэж бодож байна. Бадмаанямбуугийн Бат-Эрдэнэ гишүүний микрофоныг олгоё.

**Б.Бат-Эрдэнэ**:Ер нь газрын харилцаатай холбоотой асуудал бол хамгийн чухал л даа. Газар бол оршихуйн үндэс гэж. Тийм учраас энэ Газрын хуулиар газрыг өмчлүүлээд ингээд өгчихсөн. Ашигт малтмалын лицензүүдээ цаас хэлбэрээр нь тараагаад өгчихсөн. Энэ бүхнээс улбаатай Монголын нийгэмд улс орны оршихуйн асуудал ямар эгзэгтэй байгаа билээ.

Хоёрдугаарт бол, олон түмний зүгээс одоо асар их эсэргүүцэлтэй тулгарч байгаа. Олны үг ортой гэж ярьдаг. Энийг нягтлаач ээ, тодорхой хариулт өгөөч ээ гээд Их Хурал, Байнгын хороон дээр би асуудал тавиад байгаа л даа. Газар нутгаа гадаадынханд зарчихлаа гэдэг ийм асуудал хэвлэл мэдээллийн сошиалаар их явагдаж байгаа юм. Энэ дээр хариулт өгөөч гээд тодорхой, Засгийн газар бол хариулт өгөөд байгаа. Тэгэхээр яг ийм эгзэгтэй үед бол энэ Газрын тухай хуулийг түр азнахгүй бол болохгүй. Одоо энэ эрх мэдэлтэй улсуудын авч хэрэгжүүлж байгаа арга хэмжээ, байдлыг үзэх юм бол нөгөө аюул тохиолдох юм бол сүүлнийхээ үзүүрээс тасалж орхичхоод цаашаа зүтгээд байдаг гүрвэл гэж байдаг юм гэсэн. Яг тэрэн шиг ийм юм хийгээд байгаа юм.

Жишээлэх юм бол Улаанбаатар хот жирийн иргэн, аж ахуй нэгжийн хашаа хороог буулгачхаад, тэгээд өөрсөд рүү нь шүүмжлэл хүрээд ирэхээр иргэд рүүгээ хандчихаад, тэгсэн мөртөө өөрсдийнхөө тэр өмчөө хувьчилж авсан байдаг юм уу, өөрсдийнхөө хашаа, хороо, байшин бүх юмнууд нь бол тэр чигтээ. Бараг ч ер нь Монголоос хамааралгүй, ихэнх нь гадаадад шилтгээн хаус авчихсан, оффшор бүсэд мөнгө хөрөнгөө аваачаад нуучихсан. Өөрсдөө гадагшаа гараад орж ирдэггүй, Засгийн газрын Ерөнхий сайдаасаа өгсүүлээд тийм улсууд байна шүү дээ.Ингээд ард талд нь ард түмнээ, иргэдээ хооронд нь талцуулаад, тэгээд ийм байдлаар яваад байгаа ийм зүйл байна. Тийм учраас бол яг энэ дээр нэлээн ултай, суурьтай жаахан үзэж байж асуудлыг шийдсэн нь дээр гэсэн ийм санал хэлэх гээд байгаа юм, баярлалаа.

**Х.Болорчулуун:** Монгол Улсын онцлог бол нэг хүн амд оногдох газар нутгаараа бараг дэлхийд номер 1. Би бол газар өмчилсөн асуудлыг бараг л буруу алдаатай болоод явчхав уу гэж боддог юм. Олон жилээр монголчууд эзэмшихээр байж болох л байсан байхгүй юу. Яагаад гэвэл одоо энэ газар өмчилсөн байдал тэгш бус харилцааг үүсгэж байна. Эрх мэдэлтэй хүмүүс дэд бүсэд ойрхон хотын төвд газар өмчлөөд, жирийн иргэд болохоор уулын орой дээр газар авбал ав, байвал бай гэдэг. Нийслэлд бол дахиад цаашаа өмчлөх газар байхгүй болчихсон гэж байгаа юм. Бусад аймгуудын төвүүд ч гэсэн. Тэгэхээр энэ чинь шударга биш, тэгш бус харьцаа үүсэж байгаа байхгүй юу.

Хоёрдугаарт, газар өмчлөлөөр аваад энэ чинь бид яг тэгшхэн бүх юм хот суурин газрын төлөвлөлтг гээд хаячхаж байгаа юм. Энд тэндгүй өмчлөлийн газар гээд ингээд тэмдэглэгээ тавьчихсан, дугуй зоохоос авхуулаад. Тийм ч учраас бас өнөөдөр Нийгмийн зайлшгүй хэрэгцээг үндэслэн газар чөлөөлөх тухай хуулийн төсөл гэж бас орж ирж байгаа байхгүй юу энэ дотор. Тэр чинь өмчилсөн газраа чөлөөлөх асуудал яригдаж байна шүү дээ. Тэгэхээр бас нэлээн нухацтай л даа. Энэ болгоныг бол хэлэлцэнэ гэдэг бол.

Тэгэхээр гишүүдийн саналаар горимын санал хураалгая. Бадмаанямбуу, Бат-Эрдэнэ, Тэмүүлэн, Дамдины Мөнхцэцэг гишүүдийн саналаар энэ Газрын багц хууль таван асуудал байгаа. Энийг хойшлуулахыг дэмжье гэсэн горимын саналаар санал хураалт явуулъя.

Санал хураалт

Газрын багц хуулийг хэлэлцэх эсэх асуудлыг хэлэлцэх эсэхийг хойшлуулах асуудлыг дэмжье гэсэн санал хураалт 62.5 хувиар дэмжигдлээ.

Өнөөдрийн Байнгын хорооны хуралдаан хаасныг мэдэгдье.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ                                                                   Б.БАТГЭРЭЛ